1.Ziņojuma juridiskais pamats un mērķis

Atkrastes naftas un gāzes darbībām ir svarīga loma ES iekšējā enerģijas ražošanā un tādējādi ES enerģētiskās drošības uzlabošanā. Tomēr, veicot šīs darbības, jāievēro paraugprakse un jānodrošina visaugstākais drošuma līmenis. Tāpēc pēc “Deepwater Horizon” traģēdijas Meksikas līcī Komisija ierosināja pieņemt jaunus tiesību aktus. 2013. gada 12. jūnijā tika pieņemta Direktīva 2013/30/ES par to darbību drošumu, kas saistītas ar naftas un gāzes nozares darbībām jūrā (turpmāk “Atkrastes darbību drošuma direktīva” — “ADDD” — vai “Direktīva”). Dalībvalstīs līdz 2015. gada 19. jūlijam bija jāstājas spēkā normatīvajiem aktiem un administratīvajām procedūrām, kas vajadzīgas, lai nodrošinātu atbilstību ADDD prasībām.

Komisija vēl nav pabeigusi novērtējumu par to, vai dalībvalstu tiesību akti pilnīgi atbilst Atkrastes darbību drošuma direktīvas prasībām. Turklāt ne visas dalībvalstis ir Komisiju informējušas par to, ka tās ir ieviesušas visas Direktīvas prasības. Komisija izmantos pieejamās procedūras, lai, divpusēji sadarbojoties ar katru dalībvalsti, nodrošinātu iespējami drīzu visu Direktīvas noteikumu transponēšanu. Viens no būtiskākajiem priekšnosacījumiem visu to uzdevumu izpildei, kas vajadzīgi, lai nodrošinātu augstu atkrastes naftas un gāzes nozares darbību drošuma līmeni, joprojām ir atbilstoša personāla piesaiste un iestāžu administratīvās spējas palielināšana.

Lai nodrošinātu atbilstību ADDD prasībām no 2015. gada jūlija, katrā dalībvalstī cita starpā jābūt izveidotai iestādei (turpmāk tekstā – “kompetentā iestāde”), kas spēj veikt regulatīvās funkcijas, kuru izpilde dalībvalstīm jānodrošina saskaņā ar Direktīvu. ADDD 8. un 9. pantā, kā arī III pielikumā ir izklāstīta dalībvalstu kompetento iestāžu darbības kārtība un pienākumi, organizatoriskie pasākumi un procedūras, kas nepieciešamas, lai veiktu visas paredzētās funkcijas.

Saskaņā ar Direktīvas noteikumiem (27. panta 4. punkts) Komisijai jāiesniedz dalībvalstīm ziņojums par valsts ekspertu resursu piemērotību Direktīvā paredzēto regulatīvo funkciju izpildei un vajadzības gadījumā ziņojumā jāiekļauj priekšlikumi ar mērķi nodrošināt, ka visām dalībvalstu kompetentajām iestādēm ir pieejami pietiekami resursi (piemēram, kopējais budžets, personāls un aprīkojums) pienākumu izpildei. 2013. un 2014. gadā Komisija cieši sadarbojās ar dalībvalstīm, galvenokārt ES Atkrastes iestāžu grupas (ESAIG) [“Par naftas un gāzes ieguvi jūrā atbildīgo Eiropas Savienības iestāžu grupa”] ietvaros, novērtējot dalībvalstīm pieejamos resursus un plānotos pasākumus turpmākai kompetento iestāžu spēju veidošanai. 2014. gada jūnijā Komisija savus konstatējumus iesniedza dalībvalstu pārstāvjiem ESAIG un šim jautājumam īpaši veltītā seminārā tos pārrunāja ar ESAIG delegātiem. Komisija savus konstatējumus izklāstīja arī Padomes Enerģētikas jautājumu darba grupas sanāksmē, kurā dalībvalstis Komisiju aicināja vēl sīkāk novērtēt situāciju dalībvalstīs un it sevišķi plānotos spēju veidošanas pasākumus ADDD transponēšanas kontekstā un novērtējuma rezultātus izklāstīt izsmeļošā rakstveida ziņojumā. Kopš tā laika starp Komisijas dienestiem un dalībvalstīm ir notikusi divpusēja informācijas un viedokļu apmaiņa.

Atsaucoties uz dalībvalstu aicinājumu un ņemot vērā pienākumus, kas izriet no ADDD 27. panta 4. punkta, Komisija ir sagatavojusi šo ziņojumu un tam pievienoto Komisijas dienestu darba dokumentu par valsts ekspertu resursiem, kas pieejami dalībvalstu kompetentajām iestādēm, un par šo resursu pietiekamību ADDD paredzēto regulatīvo funkciju izpildei.

Plašāka informācija par ziņojuma sagatavošanā izmantotajām metodēm un informatīvo bāzi atrodama Komisijas dienestu darba dokumentā (1. daļa).

2.Kompetento iestāžu funkcijas un speciālās zināšanas, kas nepieciešamas ADDD prasību izpildei

Izveidotajai dalībvalsts kompetentajai iestādei jāspēj veikt paredzētās regulatīvās funkcijas. Kompetentajai iestādei būs nepieciešama darba kārtība, tostarp politika, procedūras un procesi, tehniskā un regulatīvā kompetence (kas specifiska atkrastes nozarei), kā arī sadarbība ar ieinteresētajām personām, lai efektīvi veiktu regulatīvās funkcijas. Tomēr laikā, kad Komisija apkopoja datus šai analīzei, visas dalībvalstis vēl nebija izveidojušas pilnīgi funkcionējošas kompetentās iestādes, transponējot attiecīgos ADDD noteikumus.